Skoleklokken ser ud til stadig at skulle ringe i både Serritslev og Agersted i fremtiden. Der er nemlig friskoler på vej i byerne, som begge mister deres folkeskole til sommerferien. Lørdag kunne forældre skrive deres børn ind i den nye friskole, Nørreådal Friskole, som til sommer satser på at afløse Serritslev Skole. 51 elever blev indskrevet i friskolen, hvilket folkene bag betegner som en stor succes. - Det ser bestemt godt ud. Vi får helt klart indfriet de målsætninger, vi havde om, hvor mange der skulle indskrives på førstedagen, siger Jesper Støwe Kristiansen, formand for skolebestyrelsen på Nørreådal Friskole. Den store interesse for en friskole i Serritslev får skolebestyrelsen til at arbejde videre med planerne om at stable friskolen på benene. Det samme sker i Agersted, hvor 72 børn er blevet skrevet ind i den friskole, der skal erstatte byens folkeskole. Lukningen af folkeskolerne i Serritslev og Agersted er de første i Brønderslev Kommune siden 1988. Borgmester Mikael Klitgaard hilser friskolerne velkommen, men mener også, at de står foran en stor udfordring. - Jeg ønsker dem al mulig held og lykke, men problemet er jo, at der har været for få børn ude i områderne. Det er jo derfor, at vi desværre har været nødt til at lukke skolerne, og der ser ikke ud til at komme voldsomt mange flere børn i de områder, siger Mikael Klitgaard (Venstre). I Serritslev var lørdagens arrangement en opløftende oplevelse. Med 51 elever på listen tror man nu på, at friskolen bliver en realitet. - Vi mener stadig godt, at vi kan skabe en bæredygtig skole herude, og det er jeg helt sikker på, at resultatet i dag også viser, at vi kan, siger Jesper Støwe Kristiansen.

Referat:
Skolerne i Serritslev og Agersted lukker til sommerferien, men eleverne behøver ikke at søge væk. Der er nemlig friskoler på vej i begge byer.